# Patxi Etxeberria Mihura

Patxi Etxeberria Mihura (Amaiur, 1958ko otsailaren 2a - 2004ko irailaren 16a), izengoitiz Xanpart deitua, nafar artzaina izan zen, artzain txakurren lehiaketetan nabarmendu zena.

## Bizitza

Patxi Etxeberria Mihura 1958ko otsailaren 2an sortu zen Amaiurren, Antonio Etxeberriaren eta Maria Josefa Mihuraren seme. Ttikitatik artzaintzan hasi zen, eta laster lan bakarti horretan txakurra bilakatu zen haren lagunik hoberena. Artaldea zaintzen egoten zen larreetan txakurrak hezten hasi zen. 18 urte zituelarik, herriko apaizak, txakurrekin zuen abilezia ikusiz, artzain txakurren lehiaketetan izen ematera bultzatu zuen.
Bertze jendeen aitzinean bere burua erakustea ez zuen izaeran, baina azkenean onartu zuen. 1975ean, Labri txakurrarekin, bigarren postua erdietsi zuen, bai Nafarroako txapelketan, Uharte Arakilen, bai Oñatikoan, eta hirugarrena Euskal Herrikoan, Berrizen.
1976tik aitzina, artzain txakurren txapelketen mundua irauli zuen, hitzordu nagusiak irabazi baitzituen, Oñatiko masterra barne. Baina, lan bikainak egiteaz gain, ikusleak hasieratik xarmatu zituen Xanparten izaerak. Luis Mari Goienetxe lagun hurbilaren erranetan, “diskretua zen, behar bada zintzoegia, bestetan gutti ikusten zen, egun pare bat herriko bestetan baina bestenaz beti artaldea eta zakurrarekin egoten zen, ez zen aho handi horietariko bat”.
Nafarroako txapela ere jantzi zuen 1976an, eta ondoko urteetan denera 15 aldiz atera zen irabazle, 12 segidan. Aldiz, geroago bortz aldiz irabazi bazuen ere, urte hartan Euskal Herriko txapela ez zuen lortu.
Hura lanean ikusi zutenen arabera, Xanpartek hitz egiten zuen txakurrekin. Aginduak eman eta txakurrak erantzuten omen zion. Nagusiaren parean jartzen zen, hark egin beharrak azaldu eta animaliak erantzuten zion bi saingarekin. 1976-1981 bitartean Labrirekin aritu zen, 1982tik 1987ra Pintxerekin, eta Lagunekin 1989tik aitzina.
Oso gazte zela osasun arazoak hasi zitzaizkion, eta 1990eko hamarkadaren erdialdean txapelketak alde batera utzi behar izan zituen. 1997an, Aralar Mendi elkarteak omendu zuen Uharte Arakilen. 2004ko irailaren 16an zendu zen.

## Palmaresa

* Amaiurko Artzain Txakur Txapelketa:
** 11 aldiz irabazi zuen 1976tik 1992ra.
* Nafarroako Artzain Txakur Txapelketa:
** irabazlea (15): 1976 (Labri), 1977 (Labri), 1978 (Labri), 1979 (Labri), 1980 (Labri), 1981 (Labri), 1982 (Pintxe), 1983 (Pintxe), 1984 (Pintxe), 1985 (Pintxe), 1986 (Pintxe), 1987 (Pintxe), 1989 (Lagun), 1990 (Lagun), 1991 (Lagun)
* Euskal Herriko Artzain Txakur Txapelketa:
** irabazlea (5): 1977 (Labri), 1979 (Labri), 1982 (Pintxe), 1986 (Pintxe), 1989 (Lagun)
* Oñatiko Artzain Txakurren Nazioarteko Txapelketa:
** irabazlea (3): 1976 (Labri), 1977 (Labri), 1983 (Pintxe)

## Erreferentziak

* 1 2 3 4 5 6 Harriague, Xan. Patxi Etxeberria gogoan. Ttipi-ttapa, 2006ko azaroak 24, CC BY-SA 3.0 ES, erran.eus (Noiz kontsultatua: 2024-12-10).
* ↑ Anzanarri. Nafarroko artzain zakurren txapelketa. Principe de Viana, 1975eko iraila, 115. zenbakia, culturanavarra.es (Noiz kontsultatua: 2024-12-11).
* ↑ Izeta, Mariano. Oñati'n 1975: Artzain-txakurren sariketa. Principe de Viana, 1975eko urria, 116. zenbakia, culturanavarra.es (Noiz kontsultatua: 2024-12-11).
* 1 2 Oñatiko txapeldunak. ehate.eus (Noiz kontsultatua: 2024-12-10).
* ↑ Kirol. Artzain zakurren nazioarteko XVII.garren leiaketa. Principe de Viana, 1976ko iraila-urria, 122-123. zenbakiak, culturanavarra.es (Noiz kontsultatua: 2024-12-11).
* 1 2 Nafarroako txapeldunak. ehate.eus (Noiz kontsultatua: 2024-12-10).
* 1 2 Euskal Herriko txapeldunak. ehate.eus (Noiz kontsultatua: 2024-12-10).
* ↑ Felix Irigoien eta Rubi txapeldun Uharten. Ttipi-ttapa, 213. zenbakia, 1997ko iraila, erran.tok-md.com (Noiz kontsultatua: 2024-12-12).

## Kanpo estekak

* San Millan, Pello, Xanpart, Amaiurko artzaia, baztangohaizegoa.wordpress.com
* Datuak: Q131419571